KIRJALLINEN KYSYMYS E-2567/01 esittäjä(t): Antonios Trakatellis (PPE-DE) komissiolle. Sähkön sisämarkkinoiden vapauttamisen viivästyminen ja kilpailuolosuhteiden vääristyminen Kreikassa.



Virallinen lehti nro 093 E , 18/04/2002 s. 0162 - 0163



KIRJALLINEN KYSYMYS E-2567/01 esittäjä(t): Antonios Trakatellis (PPE-DE) komissiolle (21. syyskuuta 2001) Aihe: Sähkön sisämarkkinoiden vapauttamisen viivästyminen ja kilpailuolosuhteiden vääristyminen Kreikassa Kreikan sähkölaitoksen (DEI) kautta harjoitettu interventiopolitiikka on viivästyttänyt Kreikan energiamarkkinoiden vapautumista ja vääristänyt Euroopan unionin sähkön sisämarkkinoiden kilpailuolosuhteita huomattavasti. DEI käyttää hyväkseen Kreikan markkinoiden monopoliasemaansa ja jarruttaa markkinoiden avautumista asettaen siten vaaraan energian riittävyyden, koska sähköenergian toimitukset kasvavat seuraavien vuosien aikana. Kun otetaan huomioon sähkön sisämarkkinoita koskevista yhteisistä säännöistä annettu direktiivi 96/92/EY(1), jonka mukaan tästä direktiivistä johtuvien velvoitteiden täyttämiseksi myönnetyn kahden vuoden lisäajan jälkeen Kreikan olisi pitänyt saattaa voimaan kaikki lait, asetukset ja hallinnolliset määräykset sähkön sisämarkkinoiden vapauttamiseksi maaliskuuhun 2001 mennessä, kysyn komissiolta seuraavaa: 1. Onko sähkön sisämarkkinoiden vapauttamista koskeva Kreikan lainsäädännöllinen kehys (laki 2773/99, hallituksen tiedotuslehti FEK 286A, 22. joulukuuta 1999 ja asetus, hallituksen tiedotuslehti FEK B1498, 8. joulukuuta 2000) yhdenmukaistettu yhteisön lainsäädännön ja perustamissopimusten määräysten kanssa? 2. Rikotaanko yhteisön lainsäädäntöä, ja mihin toimiin komissio aikoo ryhtyä, jotta varmistetaan yhtäläiset kilpailuolosuhteet ja markkinoiden avaamisessa noudatetaan sääntöjä ja riittävää avoimuutta? 3. Miksi kehityksestä vastaava komission jäsen ei ole tutkinut ja myöntänyt toimintalupia toimittajille, vaikka hakemuksia on jätetty runsaasti ja ne on toimitettu toimivaltaisille viranomaisille? 4. Mitä komissio aikoo tehdä suojellakseen sekä yhteisön oikeutta että toimitusten turvallisuutta, monipuolistamista ja joustavuutta Kreikassa? 5. Erotellaanko verkon ylläpitäjä ja tuottaja/jakelija toisistaan, ja mihin toimiin on ryhdytty, jotta DEI:n kaupalliset edut ja verkon ylläpitotehtävät saadaan pidettyä erillään? (1) EYVL L 27, 30.1.1997, s. 20. Loyola de Palacion komission puolesta antama vastaus (26. lokakuuta 2001) 1. ja 2. Kreikka oli velvollinen panemaan sähkön sisämarkkinoita koskevista yhteisistä säännöistä 19. joulukuuta 1996 annetun Euroopan parlamentin ja neuvoston direktiivin 96/92/EY täytäntöön 19. helmikuuta 2001 mennessä, ja maa on täyttänyt velvoitteensa 22. joulukuuta 1999 annetulla lailla 2773/99. Kreikkaan perustettiin myös energia-alan sääntelyviranomainen (RAE) kesäkuussa 2000 ja nimettiin siirtoverkko-operaattori (DESMHE) joulukuussa 2000 (presidentin asetus 328/2000). Lisäksi maa on antanut 15 johdetun oikeuden säädöstä. Kreikka määritteli 19. helmikuuta 2001 vaatimukset täyttäviksi 6500 asiakasta, joiden osuus markkinoista on yhteensä noin 34,2 prosenttia. Näin ollen komissio katsoo, että Kreikka on noudattanut direktiivin 96/92/EY vaatimuksia. Komissio seuraa jatkuvasti markkinatilannetta niin Kreikassa kuin kaikissa muissakin jäsenvaltiossa varmistaakseen, että direktiivin vaatimuksia noudatetaan edelleen. Asiasta ei ole tehty kanteluja. 3. ja 4. Todellisen kilpailun syntyminen Kreikkaan edellyttää kahta asiaa. Ensinnäkin muiden jäsenvaltioiden yrityksillä on oltava todellinen mahdollisuus toimittaa sähköä kreikkalaisille asiakkaille. Komissio antaa vuoden 2001 lopussa sähkö- ja kaasuinfrastruktuureja koskevan tiedonannon, jossa käsitellään muun muassa sitä, mitä toimenpiteitä olisi toteutettava, jotta Kreikka voitaisiin mahdollisimman nopeasti täysin liittää synkronisesti yhteenliitettyyn yhteisön verkkoon. Lisäksi Kreikan ja Italian välinen merenalainen sähkökaapeli on määrä käyttöön ennen vuoden 2001 loppua. Toiseksi tehokas kilpailu edellyttää Kreikan sisäistä riippumattomien sähköntuottajien välistä kilpailua. Kilpailun mahdollistamiseksi Kreikan energia-alan sääntelyviranomainen (RAE) myönsi 1. kesäkuuta 2001 luvat kuudelle yksityisten yritysten yhteenliittymälle kapasiteetiltaan yhteensä noin 2 000 MW:n tuotantolaitosten rakentamista varten. Toimitusvarmuus, energiatehokkuus sekä vaihtoehtoisten polttoaineiden ja energialähteiden käyttö tarjonnan monipuolistamiseksi ovat sekä komission että Kreikan kehitysministeriön tavoitteita. Maakaasun käyttöönotto ja sen käyttö sähköntuotantolaitoksissa sekä tuulipuistojen rakentaminen ja muiden uusiutuvien energialähteiden käytön edistäminen (esimerkiksi kansallisen energianhallintaviraston KAPE:n avulla) tukevat osaltaan näiden tavoitteiden saavuttamista. Kansallisen sähköyhtiön (DEH) äskettäiset uuden tuotantokapasiteetin rakennusohjelmat perustuvat erilaisiin sähköntuotannossa käytettäviin energialähteisiin: maakaasuun, vesivoimaan ja perinteiseen ruskohiileen. 5. Kreikka on toteuttanut verkkotoimintaan liittyvien toimintojen eriyttämiseksi seuraavan järjestelyn: Kansallinen sähköyhtiö DEH on jaettu neljään uuteen yksikköön, joista yksi omistaa sähkönsiirtoverkon ja vastaa sen ylläpidosta, kehittämisestä, laajentamisesta ja uusien sähkölinjojen rakentamisesta. Lisäksi on perustettu osakeyhtiömuotoinen riippumaton siirtoverkko-operaattori (DESMHE), joka vastaa verkon hallinnasta, päivittäisestä toiminnasta, ajojärjestyksestä ja kehittämissuunnitelmista. Vaikka komissio pitää hieman ongelmallisena sitä, että verkon kehittämiseen tarvittavat varat eivät ole suoraan siirtoverkko-operaattorin määräysvallassa kuten sähkön sisämarkkinoiden valmiiksi saattamista koskevien komission uusien ehdotusten mukaan olisi pakollista tilanne ei ole sellainen, että voimassa olevaa direktiiviä suoranaisesti rikottaisiin. Komissio seuraa kuitenkin tilannetta tarkoin varmistaakseen, että DEH tarjoaa syrjimättömästi palvelut siirtoverkko-operaattorin käyttöön.